三衢道中
曾几
宋
梅子黄时日日晴,小溪泛尽却山行。绿阴不减来时路,添得黄鹂四五声。
清平乐·年年雪里
李清照
宋
年年雪里。常插梅花醉。挼尽梅花无好意。赢得满衣清泪。今年海角天涯。萧萧两鬓生华。看取晚来风势,故应难看梅花。
送马廷评知康州
梅尧臣
宋
南去晋康郡,风帆几千里。
辞家上洞庭,落叶过湘水。
泷吏迎使君,壶浆出蛮垒。
问俗言未通,观风想先喜。
曾非异方趣,颇与华人拟。
期子寄梅花,无由问行李。
池阳地寒梅开甚晚上元后始见疏花一夕春雪晓
陈文蔚
宋
千林一夜散琼瑰,莫诮亭前春后梅。
未入纷纷红紫队,不忍国是雪中开。
丙申元日五绝
方回
宋
案上瓶梅阅两年,添花未有买花钱。
东风恰似怜穷客,吹到新诗四五篇。